PATVIRTINTA

Kėdainių lopšelio-darželio „Aviliukas“

direktoriaus 2022 m. sausio 31 d.

įsakymu Nr. V-21

**KĖDAINIŲ LOPŠELIO-DARŽELIO „AVILIUKAS“ 2022 METŲ VEIKLOS PLANAS**

**I SKYRIUS**

**BENDROSIOS NUOSTATOS**

Kėdainių lopšelis-darželis „Aviliukas“ (toliau – Lopšelis-darželis) savo veiklą grindžia Lietuvos Respublikos Konstitucija, Vaiko teisių konvencija, Švietimo įstatymu, Valstybine švietimo 2013–2022 metų strategija, Geros mokyklos koncepcija, Lietuvos pažangos strategija „Lietuva 2030“, LR Švietimo, mokslo ir sporto ministerijos 2021–2023 metų strateginiu veiklos planu, įstaigos veiklos kokybės įsivertinimo išvadomis, Lopšelio-darželio nuostatais ir strateginiu planu 2022–2024 metams.

Lopšelio-darželio veiklos planą (toliau – Planas) parengė direktoriaus 2021 m. lapkričio 10 d. įsakymu Nr. V-102 „Dėl darbo grupės sudarymo 2022 metų veiklos planui rengti“ sudaryta darbo grupė.

**II SKYRIUS**

**2021 METŲ VEIKLOS ANALIZĖ**

Įstaigoje sukomplektuotos 9 grupės: 2 lopšelinio amžiaus 1–2 m. ir 2–3 m. vaikų grupės, 5 ikimokyklinio amžiaus 3–5 m. vaikų grupės, 2 priešmokyklinio amžiaus 6 m. vaikų grupės. Metų gale turėjome laisvų vietų vaikams gimusiems 2015 m. – 6 vietas, 2016 m. – 6 vietas, 2017 m. – 4 vietas, 2018 m. – 1 vietą.

Metų gale įstaigą lankė 151 vaikas: 35 lopšelinio amžiaus, 82 ikimokyklinio ir 34 priešmokyklinio amžiaus vaikai. Priešmokyklinio ugdymo programą baigė 25 vaikai.

**Kvalifikacija.**

Lopšelyje-darželyje patvirtinti 40,26 et. Dirba 44 darbuotojai, iš jų 19 pedagogų ir 25 nepedagoginiai darbuotojai.

Pedagogai – specialistai, įgiję aukštąjį arba aukštesnįjį išsilavinimą. 1 mokytojas turi mokytojo, 9 – vyresniojo mokytojo ir 4 – mokytojo metodininko kvalifikacines kategorijas. Vienas mokytojas 2021-ais metais įgijo vyresniojo mokytojo kvalifikacinę kategoriją. Įstaigos vadovai turi antrąją vadybos kvalifikacinę kategoriją. Visų mokytojų amžiaus vidurkis 51 metai.

Visų darbuotojų funkcijos reglamentuotos pareigybių aprašymuose. Veikia savivaldos institucijos – Lopšelio-darželio taryba, mokytojų taryba, darbo taryba, grupių tėvų komitetai. Įstaigoje 2021 m. rugsėjo mėn. atliktas Psichosocialinių rizikos veiksnių darbe tyrimas. Išsiaiškinta darbuotojų reakcija į nepalankias darbo aplinkos sąlygas, darbo reikalavimus, nuomonė apie darbo organizavimą, darbuotojų tarpusavio santykius, santykius su darbdaviu. Apklausos rezultatai parodė, kad nė vienas iš bazinių psichosocialinių rizikos veiksnių neviršijo santykinės ribinės reikšmės, kuomet stresas labiau išreikštas ir galimas jo neigiamas poveikis darbuotojų psichosocialinei sveikatai. Darbuotojai aukštai vertina darbo prasmingumą, vaidmenų aiškumą, socialinį palaikymą iš vadovų. Akivaizdus pasitikėjimas vadovybe ir bendradarbiais.

Darbuotojai 1033 val. tobulino kvalifikaciją. Iš jų pedagogai – 785 val., vadovai – 58 val., specialistai – 174 val., technikinis personalas – 16 val. Vienam pedagogui vidutiniškai teko 53,5 kvalifikacijos tobulinimo valandos.

**Veiklos plano įgyvendinimas.**

2021 metų veiklos prioritetai – modernus ir kokybiškas ugdymas. Ugdytinių sveikata ir saugumas.

**Tikslas:** diegti analize ir partneryste grįstą ugdymo kultūrą. Siekti glaudaus Lopšelio-darželio bendruomenės ir ugdytinių šeimų bendradarbiavimo.

**Uždaviniai:**

1. Siekti, kad ugdymo(si) programų turinys ir jo įgyvendinimas atlieptų šiuolaikinius ikimokykliniam ugdymui keliamus reikalavimus.

2. Formuoti ugdytinių sveikos gyvensenos įgūdžius. Tenkinti vaikų emocinius, judėjimo ir pažinimo poreikius.

3. Siekti nuolatinio mokytojų profesinio tobulėjimo, telkti veiklią, kūrybingą, atsakingą, aktyvią pedagogų komandą.

4. Parengti įstaigos strateginį planą 2022–2024 metams.

Įgyvendinant pirmąjį uždavinį – **siekti, kad ugdymo(si) programų turinys ir jo įgyvendinimas atlieptų šiuolaikinius ikimokykliniam ugdymui keliamus reikalavimus** įvykdytos visos numatytos priemonės. II ketvirtį atliktas ikimokyklinio ugdymo programos „Dūzginėlis“ kokybės vertinimas. Mokytojai užpildė anketas siūlydami, kaip atnaujinti ugdymo turinį, kokias kompetencijas praplėsti, pageidavo sukonkretinti ugdytinių pasiekimus pagal amžiaus tarpsnius. Nutarta detalizuoti V skyrių „Ugdymo pasiekimai ir vertinimas“. Sudarytos darbo grupės tobulino ikimokyklinio ugdymo programą „Dūzginėlis“, rengė ugdytinių gebėjimų vertinimo bei pasiekimų fiksavimo tvarką. Parengtas ir patvirtintas „Kėdainių lopšelio-darželio „Aviliukas“ ikimokyklinio ir priešmokyklinio amžiaus vaikų ugdymo(si) pasiekimų vertinimo tvarkos aprašas“. Apraše detaliai numatyta, kaip siekti mokytojų ir tėvų partnerystės vaikų pasiekimų vertinimo procese. Praktika rodo, kad pagerėjo tėvų informavimo ir įtraukimo į vaiko pasiekimų vertinimą procesas. Visi tėvai keliais būdais gali susipažinti su vaiko ugdymo(si) rezultatais, juos aptarti gyvai su pedagogu, tikslingai dalyvauti ugdymo procese. Vaikų pažangos pasiekimai elektroniniame dienyne „Mūsų darželis“ fiksuoti aprašomuoju būdu ir diagramose. Ugdytinių tėvams sudaryta galimybė elektroniniame dienyne individualiai susipažinti su vaiko pasiekimais. Individualūs vaikų pasiekimai atsispindėjo eksponuojamuose kūrybiniuose darbuose, dalyvaujant konkursuose, sporto renginiuose, pilietinėse šventėse, akcijose, išvykose.

Priemonėse numatyta ugdymo turinį sieti su gyvenimo praktika. Lopšelio-darželio metodinė grupė paskatino pedagogus kartą per savaitę ugdymo procesą perkelti į lauką. Naudota daugiau lauko pedagogikos metodų ir būdų. Baigtas įgyvendinti Nordplius projektas „Learning Outside/Už mokyklos sienų“, bendradarbiaujant su Estijos Narva Lasteaed Pỡngerjas darželio mokytojais. Paskutinės veiklos vyko nuotoliniu būdu per Zoom platformą.

Visi Lopšelio-darželio mokytojai susipažino su socialinio-emocinio ugdymo programa „Dramblys“. Šios programos didaktinės priemonės paskelbtos sistemoje „Mūsų darželis“. Programą pristatė mokytoja metodininkė Audronė Gailiuvienė. Pravestos paskaitos apie socialinio – emocinio ugdymo svarbą ikimokyklinio ir priešmokyklinio amžiaus vaikams. Pasiūlyta mokytojams taikyti šios programos elementus ugdymo procese.

Tobulinome individualių programų, skirtų specialiųjų poreikių vaikams, kokybę. Į procesą įsitraukė specialistai, VGK nariai. Parengtos dvi individualios programos, pritaikytos ugdytiniams su dideliais poreikiais. Planuojame 2022 metais organizuoti 2-3 kvalifikacinius renginius mokytojams apie darbo su specialiųjų poreikių vaikais organizavimo specifiką.

Numatoma 2022 metais tobulinti ikimokyklinio ugdymo turinio planavimą, kad dominuotų patirtinis ugdymas, pasitelkiamos vaikų idėjos, dažniau taikomi STEAM elementai.

Metų uždaviniu iškeltas siekis – **formuoti ugdytinių sveikos gyvensenos įgūdžius, tenkinti vaikų emocinius, judėjimo ir pažinimo poreikius.**

Nuo 2018 metų įstaiga pripažinta sveikatą stiprinančia mokykla. Lopšelyje-darželyje nuolat vyksta sveikatinimo renginiai. Veiklą koordinuoja mokytojų sveikatinimo darbo grupė. 2021 metais vykdytas respublikinis projektas „Sveikatiada“, kas mėnesį priimtas ir vykdytas „Sveikatiados“ iššūkis։ ugdymo metu taikytos aktyvios pertraukos, vaikai šoko, kūrė savo šokius, gilino sveikos mitybos žinias, patys gamino sveiką maistą, lauke surengė sveikų užkandžių fiestą. Balandžio mėnesį bendradarbiaujant su Lietuvos sporto universiteto Kėdainių „Aušros“ progimnazija įgyvendinome projektą „Mes - mažieji olimpiečiai“, vykdėme mokytojos Sigitos Bagdonavičiūtės parengtą projektą ikimokyklinukams ir priešmokyklinukams „Mano mėgstamiausia sporto šaka“. Projekte dalyvavo keturios grupės, apie 80 ugdytinių. Spalio–lapkričio mėnesiais vykdytas „Sveikatiados“ idėjų paketas su sportinių veiklų pasiūlymais „Mankštiada“. Priešmokyklinės grupės dalyvavo LFF projekte „Futboliukas“. Vaikai mokėsi žaidimo taisyklių, kamuolio valdymo technikos, komandinio žaidimo, vikrumo. Vykdėme ir tarptautinio olimpinio komiteto projekto „Lietuvos mažųjų žaidynės 2021“ veiklas. Projekto organizatoriai rengė veiklų pavyzdžių įrašus ir siuntė įstaigos dalyviams. Pagal juos sportavo visos grupės. Gegužės mėnesį tęsėsi sporto festivalis visoms grupėms.

2021 metais įsijungėme ir vykdėme Lietuvos mokinių neformaliojo švietimo centro projektą „Sveikata visus metus 2021“. Projekto metu visos grupės turėjo galimybę sudalyvauti 11-oje iššūkių. Kiekvieno mėnesio iššūkis skatino domėtis vis kita tema. Pedagogės dalinosi organizuotų veiklų nuotraukomis, sukurtais mokomaisiais plakatais, video medžiaga. Įgyvendinant siūlomus iššūkius vaikai lauke išbandė įvairias žiemos estafetes ir žaidimus. Ugdytiniai gerino sveikos gyvensenos ir mitybos įpročius sportuojant, mankštinantis, gaminant sveikuoliškas vaisių salotas, valgant sveikuoliškus sumuštinius. Kiekvienas ugdėsi savitvarkos ir higienos įgūdžius tvarkydami darželio teritoriją, plaudami rankas. Vaikai kūrė iš įvairių gamtinių priemonių saules, eksperimentavo su sniegu, stebėjo kaip auga daržovės, sodo žolynai. Taip vyko pažintinis – patirtinis ugdymas. Į projektą įsijungė aštuonios grupės.

Eismo ir gaisro saugos darbo grupė parengė ir įvykdė veiklas įstaigos vaikams – virtuali saugaus eismo viktorina „Aš – saugaus eismo dalyvis“, prevencinis projektas „Ugnis mūsų draugas ir priešas“, „Mes iš atšvaitų šalies“. Juos vykdant bendradarbiavome su Kėdainių lopšeliu-darželiu „Vyturėlis“.

Organizavome ir dalyvavome penkiuose tarptautiniuose, aštuoniuose respublikiniuose, viename rajoniniame, penkiuose įstaigos projektuose, respublikiniame renginyje „Europos judumo savaitė“. Dalyvavome devyniose respublikinėse, dviejose rajoninėse kūrybinių darbelių parodose. Devynios parodos surengtos įstaigoje. Parengtos ir pristatytos penkios metodinės priemonės, parodytos dvi atviros veiklos.

**Uždavinys – skatinti nuolatinį mokytojų profesinį tobulėjimą**. Vienuolika ikimokyklinio ugdymo mokytojų ir du vadovai pasinaudojo nuotoliniais VŠĮ Mokymosi mokykla „Besimokančių darželių tinklas“ mokymais: „Gerosios patirties popietė: ko galime išmokti iš inovatyvių darželių?“, „Nuotolinis darželis: 15 būdų kaip dirbti nuotoliniu būdu su vaikais (ir tėvais)", „Patirtinis ugdymas darželyje. Kas ir kaip“, „Ugdymas nuotoliniu būdu: ką turi žinoti kiekviena auklėtoja“, „Įtrauktieji žaidimai darželinukams. Suomijos patirtis" ir kita. Keturi pedagogai atnaujino žinias išklausydami 60 valandų spec. pedagogikos ir spec. psichologijos kvalifikacijos tobulinimo kursų programą. Trys pedagogės baigė kvalifikacijos tobulinimo kursus ikimokyklinio ir pradinio ugdymo pedagogams, ketinantiems dirbti pagal priešmokyklinio ugdymo programą.

Penki pedagogai tobulino žinias S. Neifacho seminaruose „Ugdymo(si) scenarijai։ kaip sukurti tinkamą ugdymo(si) turinio dizainą savo darželiui“. Seminarų medžiaga padėjo atnaujinti ikimokyklinio ugdymo programą, suprasti šiuolaikines mūsų šalies vedančiųjų ikimokyklinio ugdymo specialistų strategijas organizuojant ir vykdant ikimokyklinį ugdymą.

Įstaigos pedagogai, vadovaujami direktoriaus pavaduotojo ugdymui, parengė ilgalaikę 40-ties valandų programą „Socialinių emocinių kompetencijų ugdymas“, kuri labai gerai įvertinta KŠPT metodininkų ir akredituota Nacionalinės švietimo agentūros. Šios programos renginiuose dalyvavo penkiolika pedagogų ir trys specialistai. Mokymai padėjo telkti veiklią, kūrybingą, atsakingą, aktyvią pedagogų komandą. Lektorės dalinosi sukaupta patirtimi, pagamintomis ugdymo priemonėmis, veiksmingais ugdymo metodais vykdant socialinį emocinį ugdymą. Programą baigsime vykdyti 2022 metų gegužės mėnesį.

Specialistai dalyvavo mokymuose „Ikimokyklinio ir priešmokyklinio amžiaus vaikų kompetencijų ugdymas panaudojant žaidimą, patyriminį ugdymą ir psichomotorinę veiklą“, ,,Vaiko emocijų ir netinkamo elgesio valdymas", „Dvidešimt idėjų 2021-ųjų metų muzikiniam ugdymui“, „Nuotolinio mokymosi iššūkiai. Mokome muzikos, ar apie muziką?“.

Dalyvavome nacionalinėje konferencijoje ,,Nuo iki MO“, Trakų švietimo centro organizuotoje konferencijoje „Darželis šiandien. Sklandus darbas grupėse“, praktinėse nuotolinėje konferencijose „Laimingas mokytojas“, „Bendravimas, suprantamas visiems“, „Nenustokime judėti” pagal projektą “Lietuvos mažųjų žaidynės, 2021”, Mažeikių švietimo centro organizuotoje konferencijoje „Vaikų kultūros ugdymas։ gerosios patirties sklaida“.

Dalyvavome rekomendacijų ikimokyklinio ugdymo pedagogams „Žaismė ir atradimai“ pristatyme pagal projektą „Inovacijos vaikų darželyje“.

Ketvirtas veiklos plano uždavinys buvo **parengti įstaigos strateginį planą 2022–2024 metams.** 2021 m. lapkričio mėn. direktoriaus įsakymu buvo sukurta darbo grupė strateginiam planui rengti. Atlikta SSGG analizė, numatyti trijų metų veiklos tikslai, uždaviniai ir priemonės. Su strateginio plano projektu supažindinti darbuotojai.

**Pagalbos teikimas. S**pecialiųjų ugdymosi poreikių turinčių ugdytinių skaičius 2021 metų rugsėjo 1-ai dienai yra 29 ugdytiniai. 2021 metais logopedo pagalba buvo teikiama 47-iems ugdytiniams, įveikti 9-jų vaikų kalbos sutrikimai. Pagalba tęsiama 28-iems vaikams. Per metus pagalbos teikimas buvo komplikuotas dėl COVID-19 pandemijos ir įvestų apribojimų ir prasto ugdytinių lankomumo. Darbas šeimoje nebuvo toks efektyvus, kaip kontakte su logopede, nors visos šeimos gavo individualias konsultacijas bei atitinkamas užduotis kalbos padargams lavinti. Dalis priešmokyklinukų išėjo į mokyklą su nepašalintais kalbos sutrikimais. Ištirta 13-os vaikų gebėjimai ir parengtos pažymos dėl logopedo pagalbos teikimo. Pakartotinai įvertinti dviejų vaikų gebėjimai. Dviem ugdytinėms su dideliais poreikiais rengtos individualios programos. 2021 metais šioms ugdytinėms ugdymo procese talkino mokytojo padėjėja.

Psichologo pagalba 2021 metų I pusmetį buvo teikta 14-ai ugdytinių, 14-ai tėvų, 10-čiai pedagogų, 2021 metų II pusmetį – 15-ai ugdytinių, 12-ai tėvų, 12-ai pedagogų. Dėl emocijų ir elgesio bei bendravimo problemų konsultuoti specialiųjų poreikių vaikai, tėvai ir pedagogai.

Metų pradžioje 27-iems, o metų gale 19-ai ikimokyklinio amžiaus vaikų mokestis už maitinimąsi Lopšelyje-darželyje sumažintas 50 procentų. Visi priešmokyklinių grupių ugdytiniai nuo 2021 m. rugsėjo 1 d. gauna nemokamus pietus.

Visi įstaigos vaikai dalyvauja ES programoje „Vaisių ir daržovių bei pieno ir pieno produktų vartojimo skatinimas ugdymo įstaigose“. Įgyvendinamos ankstyvoji prevencinė programa „Zipio draugai“, socialinių – emocinių įgūdžių programa „Kimochis“. Vyko šeši vaiko gerovės komisijos posėdžiai. Posėdžiuose aptarti vaikų socialinio ir emocinio ugdymo, prevencinių programų įgyvendinimo, kiti su vaiko gerove susiję aspektai, vaikų, turinčių elgesio, socialinių ir psichologinių problemų, klausimai. Trys šeimos skatintos kreiptis į Vaiko raidos centrą dėl ištyrimo, nes pastebimi vaikų specialūs poreikiai. Vaiko gerovės komisija bendradarbiavo su Kauno apskrities vaiko teisių apsaugos skyriumi Kėdainių rajone, Kėdainių švietimo pagalbos tarnyba, Kėdainių pagalbos šeimai centru.

**Neformalus ugdymas.** Neformaliojo ugdymo būrelių veikla nevyko. Pravedant „Futboliuko“ užsiėmimus buvo atsisakyta bendrų renginių, kuomet žaidime dalyvauja skirtingų grupių vaikai. Nuo 2021 metų rugsėjo 1-osios dienos veiklą atnaujino pramoginių šokių studija.

Nuo 2021 m. rugsėjo 1 d. savo veiklą Kėdainių rajono savivaldybės tarybos sprendimu nutraukė neformaliojo vaikų švietimo struktūrinis padalinys šeštadieninė (sekmadieninė) rusų mokykla.

**Pasiekimai.** Naudojomės VŠĮ „Mokymosi mokykla“ paslaugomis. Karantino metu išmokto nuotolinio darbo elementus mokytojai plačiai taikė ir toliau, bendraudami su sergančiais ar saviizoliacijoje esančiais ugdytiniais. Naudojama Facebook, EMA elektroninė mokymosi aplinka priešmokyklinukams, EDUKO programa ikimokyklinukams. Įsigytos 34-ios licencijos EMA ir gauta prieiga šimtui ikimokyklinio amžiaus ugdytinių bei šešiems pedagogams naudotis EMA mokomąja medžiaga.

**Darbo aplinka.** Atsižvelgiant į įstaigos strategiją ir 2021 metų veiklos plane numatytas priemones atnaujinome lauko aikštelių erdvių ir vidaus ugdymosi aplinkas. Įsigijome lauko inventoriaus vaikų žaidimams už 850,00 Eur. Ugdymo aplinką praturtinome tėvelių pagamintu „Traukinuku“. Aplink žaidimų aikšteles įrengėme smūgį silpninančią dangą už 750,00 Eur. Grupes papildėme žaislais už 1360,55 Eur. Keturiose grupėse įrengėme kondicionierius už 6000,00 Eur. Pagerinome ugdymo sąlygas įsigydami IKT priemones už 900,00 Eur, darbo aprangos, švaros prekių, indų ir inventoriaus už 3256,00 Eur.

**Socialiniai partneriai.** Kūrėme ir įgyvendinome bendrus projektus, išreiškėme atvirumą visuomenei, tobulinome bendradarbiavimo kultūrą, gerinome vaikų saviraišką, įgijome naujos ir skleidėme gerąją patirtį su Kėdainių Juozo Paukštelio progimnazija, Kėdainių ŠPT, Kauno RIUKPA, Lietuvos sveikatą stiprinančių mokyklų tinklu, „Nordplus“ Estijos Narva l/d Pongerjas, Lietuvos mokinių neformaliojo švietimo centru, Kėdainių lopšeliu-darželiu „Vyturėlis“, Jonavos lopšeliu-darželiu „Bitutė“, Vilainių mokykla-darželiu „Obelėlė“, Šiaulių „Dermės“ pagrindine mokykla, Palangos lopšeliu-darželiu „Gintarėlis“, Panevėžio lopšeliu-darželiu „Vyturėlis“, Kėdainių lopšeliu-darželiu „Puriena“, Klaipėdos lopšeliu-darželiu „Volungėlė“ . VŠĮ Mokymosi mokykla, VŠĮ „Edukateka“ ir kt.

**III SKYRIUS**

**VEIKLOS PRIORITETAI, TIKSLAI IR UŽDAVINIAI, VEIKLOS TURINYS 2022 METAMS**

**Prioritetai.**

Kokybiškas ikimokyklinis ir priešmokyklinis ugdymas.

Sveikatos stiprinimas.

Besimokanti ir partneriška Lopšelio-darželio bendruomenė.

**1. Tikslas.** Diegti inovatyvius ugdymo metodus ir priemones, vaikų skaitmeninį raštingumą.

**Uždaviniai:**

1. Diegti naujas technologijas. Ugdymo procesą papildyti STEAM veiklomis, vykdyti patirtinį ugdymą.

2. Tobulinti veiklos planavimo ir vaikų pasiekimų vertinimo sistemas.

3. Atnaujinti vidaus ir lauko edukacines erdves.

**2. Tikslas.** Skatinti mokytojų profesinį tobulėjimą, iniciatyvas ir dalintis darbo patirtimi su socialiniais partneriais.

**Uždaviniai:**

1. Vykdyti kryptingą pedagogų profesinį tobulėjimą, atliepiantį įstaigos metinius veiklos planus.

**3. Tikslas.** Skatinti aktyvesnį šeimos įsitraukimą į ugdymo(si) procesą įstaigoje.

**Uždaviniai:**

1. Tirti ir reflektuoti įstaigos teikiamų paslaugų poreikį ir kokybę.

|  |  |  |  |  |  |  |
| --- | --- | --- | --- | --- | --- | --- |
| **1. Tikslas. Diegti inovatyvius ugdymo metodus ir priemones, ugdyti vaikų skaitmeninį raštingumą.** | | | | | | |
| **1.1. Diegti naujas technologijas. Ugdymo procesą papildyti STEAM veiklomis, vykdyti patirtinį ugdymą.** | | | | | | |
| Priemonės | Data | Vykdytojai | | Resursai | Sėkmės kriterijai | |
| 1.1.1. Įkurti „Bitės Majos“ eksperimentų laboratoriją.  1.1.2. Parengti STEAM veiklų programą 4–6 metų vaikams.  1.1.3. Tapti STEAM tinklo nare.  1.1.4. Priešmokykliniame ugdyme naudoti skaitmeninį turinį „EDUKA klasė“ ir EMA ikimokyklinukams.  1.1.5. Sukomplektuoti tinkamą planšečių skaičių priešmokyklinių grupių ugdytiniams.  1.1.6. Edukaciniam robotukui-bitutei „Bee-bot“ nupirkti judėjimo kilimėlius įvairiomis temomis.  1.1.7. Organizuoti patirtinę ugdomąją veiklą lauke, skatinančią tyrinėti ir eksperimentuoti. | 2022 m.  2022 m.    2022 m.  I–II ketvirtis  2022 m.  2022 m.  2022 m.  I–II ketvirtis  2022 m. | Direktorė,  vyresnioji mokytoja Vaida Mašiotaitė  Vyresnioji mokytoja Vaida Mašiotaitė  Direktorius,  vyresnioji mokytoja Vaida Mašiotaitė  Mokytojai  Direktorius, ūkvedys  Direktorius, ūkvedys  Mokytojai | | Žmogiškieji ištekliai, mokymo ir  1,2 procento lėšos.  Žmogiškieji ištekliai  Žmogiškieji ištekliai  Žmogiškieji ištekliai  Mokymo lėšos  Mokymo lėšos  Žmogiškieji ištekliai | Įkurta tyrinėjimų, eksperimentų, žaidimų erdvė. Joje kaupiamos priemonės skatinančios vaikų smalsumą tirti aplinką, ieškoti netradicinių veikimo būdų. Vykdomos veiklos, ugdymo procesas patrauklesnis, įdomesnis.  Vykdoma veikla 4–6 m. vaikams. Parengta programa atlieps vaikų lūkesčius. Užsiėmimuose pagal tvarkaraštį dalyvaus ne mažiau kaip 90 procentų 4–6 metų amžiaus vaikų. Tobulės vaikų pažinimo kompetencija -tyrinėjimas, problemų sprendimas, mokėjimas mokytis.  Parengta paraiška tapti STEAM tinklo nariu. Paskirtas STEAM veiklų koordinatorius, sukurtas STEAM Lopšelio-darželio profilis ir veiklų planas. Informuotas STEAM tinklo koordinatorius NŠA. Lopšelis-darželis taps STEAM tinklo nare.  Visi priešmokyklinukai mokysis naudotis skaitmeniniu turiniu mokantis matematikos ir pasaulio pažinimo. Mokytojai ir tėveliai taps pagalbininkai ugdymo procese. Bus pasinaudota mokomaisiais testais ugdytinių žinių lygiui patikrinti. Bent penkios ikimokyklinio ugdymo grupės naudosis „EMA“ skaitmeniniu turiniu (3,4,5,6,8).  IKT taikymas ugdymo procesą daro įdomesnį, patrauklesnį ir įvairesnį. Ugdytiniai galės savarankiškai atlikti EMA užduotis, mokysis naudotis klaviatūra, pažinti raides, žaisti virtualias viktorinas.  Bus nupirkti bent 3 mokomieji kilimėliai. Vaikai mokysis robotukų valdymo įgūdžių, algoritmų sudarymo įgūdžių.  Dalis ugdymo proceso vyks Lopšelio-darželio kieme. Bus sodinamas ir auginamas daržas, prižiūrimas šiltnamis, sėjami prieskoniniai augalai. Grupės savo lauko kampeliuose įsirengs mini darželius.  Kasdienėje veikloje lauke pedagogai taikys lauko pedagogikos elementus pagal nagrinėjamą temą ir vaikų idėjas. | |
| **1.2. Uždavinys. Tobulinti veiklos planavimo ir vaikų pasiekimų vertinimo sistemas.** | | | | | | |
| 1.2.1. Planuoti ugdymo turinį pagal atnaujintą ikimokyklinio ugdymo programą „Dūzginėlis“. ir Priešmokyklinio ugdymo bendrąją programą.  1.2.2. Pasirengti dirbti pagal atnaujintą Priešmokyklinio ugdymo bendrąją programą.  1.2.3. Tobulinti planavimo skiltis „Vaikų idėjos ir refleksija“.    1.2.4. Atnaujinti susitarimus dėl vaiko pasiekimų ir pažangos stebėjimo ir vertinimo։  - metodinės grupės posėdyje,  - diskusijos grupių tėvų komitetuose,  - mokytojų tarybos posėdyje. | 2022 m.  2022 m.  II ketvirtis  2022 m.  2022 m.  II ketvirtis | Pavaduotoja ugdymui,  mokytojai  Pavaduotoja ugdymui, mokytojai  Pavaduotoja ugdymui,  mokytojų metodinė grupė,  Vadovai  mokytojų metodinė grupė,  mokytojai | | Žmogiškieji ištekliai  Žmogiškieji ištekliai  Žmogiškieji ištekliai  Žmogiškieji ištekliai | Ugdymo turinys bus papildytas veiklomis, orientuotomis į patirtinį ugdymą, STEAM idėjas, emocinį ugdymą. Bent kartą per savaitę bus planuojama eksperimentinė veikla, skatinamos ir išnaudojamos vaikų idėjos pažintinei ir žaidybinei veiklai plėtoti.  Mokytojai dalyvaus Kėdainių ŠPT organizuojamuose mokymuose priešmokyklinio ugdymo pedagogams. Įvyks bent vienas metodinės grupės posėdis pasirengimo dirbti pagal atnaujintas programas tema. Peržiūrėtas ir pakoreguotas savaitės ar projektinės veiklos planas.  Bus atlikta esamos situacijos analizė, įvertinta ugdymo planų kokybė. 80 proc. mokytojų susiformuos tinkamus įgūdžius fiksuoti ir panaudoti vaikų idėjas veiklai organizuoti. Bus mokomasi tinkamai reflektuoti.  Susitarimų priėmime dalyvaus ne mažiau kaip 80 proc. tėvų ir mokytojų. | |
| **1.3. Uždavinys. Atnaujinti vidaus ir lauko edukacines erdves.** | | | | | | |
| 1.3.1. Koridoriuje įrengti judėjimą skatinančius edukacinius žaidimus, grupėse – nusiraminimo kampelius.  1.3.2. Atnaujinti lauko aikštelių inventorių, demontuojant nesaugius įrenginius ar jų konstrukcijas.  1.3.3. Įsigyti interaktyvią (Smart) lentą. | 2022 m.  2022 m.  2022 m. | Vadovai, mokytojai  Direktorius, ūkvedys  Direktorius, ūkvedys | | Žmogiškieji ištekliai, ugdymo, 1,2 procento lėšos  Žmogiškieji ištekliai, aplinkos, 1,2 procentų lėšos  Aplinkos, 1,2 procentų lėšos | Koridoriuje įrengti trys edukaciniai žaidimai, penkiose grupėse bus įkurti nusiraminimo kampeliai. 70 procentų vaikų bus sudarytos sąlygos pabūti vieniems, susikaupti, pailsėti nuo triukšmo, nusiraminti.  Pakeistos 2 smėlio dėžės. Dviejose pavėsinėse įrengta mokomųjų priemonių patirtinei veiklai. 20 procentų atnaujintos lauko aikštelės.  Lenta paįvairins mokymo(si) procesą. Ši priemonė skatina aktyvų dalyvavimą, dalijimąsi, komandinį darbą bei dar didesnį norą mokytis. | |
| **2. Tikslas. Skatinti mokytojų profesinį tobulėjimą, iniciatyvas ir dalintis darbo patirtimi su socialiniais partneriais.** | | | | | | |
| **2.1. Uždavinys. Vykdyti kryptingą pedagogų profesinį tobulėjimą, atliepiantį įstaigos metinius veiklos uždavinius.** | | | | | | |
| 2.1.1. Užbaigti vykdyti ilgalaikę socialinio-emocinio ugdymo programą „Vaiko socialinis emocinis ugdymas: iššūkiai ir galimybės“.  2.1.2. Dalyvauti „Ugdymo meistrai“ mokymo platformoje organizuojamuose mokymuose.  2.1.3. Dalyvauti STEAM tinklo mokyklų veikloje։ pasidalinti STEAM laboratorijos veiklos plėtojimo patirtimi su Kėdainių lopšelio-darželio „Vaikystė“ pedagogais.  2.1.4. Dalyvauti respublikinėje metodinių priemonių parodoje „Mokausi pažinti jausmus su „ Kimochi“.  2.1.5. Susipažinti su respublikinio projekto „Inovacijos vaikų darželyje“ parengto rinkinio „Žaismė ir atradimai“ leidiniais ikimokyklinio ugdymo pedagogams. | 2022 m.  I, II ketvirtis  2022 m.  2022 m.  I, II ketvirtis  2022 m.  I ketvirtis  2022 m.  I, II ketvirtis | Pavaduotoja ugdymui, mokytojai  Direktorius,  mokytojai  Direktorius,  mokytojai  Mokytoja A. Gailiuvienė  Pavaduotoja ugdymui, mokytojai | | Žmogiškieji ištekliai.  Žmogiškieji ištekliai  Žmogiškieji ištekliai  Žmogiškieji ištekliai, mokymo lėšos  Žmogiškieji ištekliai | Bus įvykdytos keturios projekte numatytos priemonės. Praktinės patirties sklaidos renginyje pedagogai pademonstruos programos mokymuose įgytas žinias ir įgūdžius, pasidalins gerąja darbo patirtimi. Ilgalaikė socialinio-emocinio ugdymo programa bus įvykdyta 100 procentų.  Ne mažiau kaip 80 proc. mokytojų išklausys mokymus tema „STEAM principų taikymas ikimokykliniame ugdyme“.  Plėtojami santykiai su socialiniais partneriais abipusiai aktualia ugdymo sritimi.  Įvyks bent du susitikimai įstaigose pasidalinti gerąja darbo patirtimi.  Mokytoja metodininkė pristatys savo sukurtas metodines priemones dirbant su „Kimochi“. Įstaiga turės galimybę įsigyti parodos organizatorių išleistą metodinį leidinį.  Mokytojų metodinėje grupėje bus organizuojama diskusija apie šiuos leidinius. Rekomendacijos ikimokyklinio ugdymo pedagogui „Žaismė ir atradimai“ padės pedagogams įgyvendinti Ikimokyklinio amžiaus vaikų pasie­kimų aprašą (2014). | |
| **3 Tikslas. Skatinti aktyvesnį šeimos įsitraukimą į ugdymo(si) procesą įstaigoje.** | | | | | | |
| **3.1. Tirti ir reflektuoti įstaigos teikiamų paslaugų poreikį ir kokybę.** | | | | | | |
| 3.1.1. Vykdyti tėvų apklausą dėl informavimo sistemos kokybės apie ugdytinių pasiekimus ir pažangą.  3.1.2. Įtraukti šeimas į įvykdytos „Sveikatos stiprinimo programos 2018–2022 metams“ vertinimą.  3.1.3. Organizuoti tėvų aktyvo diskusijas grupėse, įvertinti atnaujintą maitinimo valgiaraštį. | 2022 m.  2022 m.  2022 m. | Direktorius,  Įstaigos taryba  Direktorius, sveikatinimo grupė  Mokytojai, visa bendruomenė | Žmogiškieji ištekliai.  Žmogiškieji ištekliai.  Žmogiškieji ištekliai. | | | Apklausoje dalyvaus ne mažiau kaip 70 procentų ugdytinių šeimų. Gauti rezultatai padės išsiaiškinti, ką reikia tobulinti tėvų informavimo ir konsultavimo sistemoje.  Tėvų nuomonė padės padaryti išvadas apie tai, kokius sveikatos stiprinimo ir sveikos mitybos įgūdžius programa padėjo suformuoti ikimokyklinio ir priešmokyklinio amžiaus vaikams. Ar programos renginiai ir priemonės, švietėjiška veikla buvo veiksmingi.  Visų grupių tėvų aktyvas pasisakys apie atnaujintą maitinimo valgiaraštį, teiks pastabas ir pasiūlymus. |

**Įstaigos iškeltus metų uždavinius įgyvendinsime vadovaudamiesi:**

1. 2022 m. Lopšelio-darželio tarybos darbo planu.
2. 2022 m. Metodinės veiklos ir patirties sklaidos, mokytojų kompetencijų ir kvalifikacijos tobulinimo planu.
3. 2022 m. Meninės, kultūrinės, projektinės veiklos planu.
4. 2022 m. Vaiko gerovės komisijos veiklos planu.
5. 2022 m. Sveikatos saugojimo ir stiprinimo veiklos planu.
6. 2022 m. Veiklos priežiūros vykdymo planu.
7. 2022 m. Tėvų (globėjų) pedagoginio švietimo ir informavimo veiklos planu.
8. 2022 m. Grupių ugdomųjų veiklų planais.
9. 2022 m. Turto ir lėšų valdymo, ūkinės veiklos organizavimo planu.

**III SKYRIUS**

**VEIKLOS PLANO ĮGYVENDINIMO ĮVERTINIMAS**

Atskiros grupės (Lopšelio-darželio taryba, mokytojų taryba, administracija, specialistai, metodinė grupė, VGK, veiklos plano rengimo darbo grupės) 2022 m. gegužės ir gruodžio mėn. analizuos savo veiklos planų vykdymą, Lopšelio-darželio tikslų ir uždavinių įgyvendinimą, vertins ar atlikti darbai atitinka lūkesčius pagal numatomus rezultatus. Reikalui esant koreguos metinį veiklos planą.

Bus sudaryta darbo grupė, kuri apibendrins pasiektus rezultatus, vidaus vertinimo išvadas, kitus dokumentus ir numatys tikslus bei uždavinius sekantiems metams, parengs 2023 m. Lopšelio-darželio veiklos planą vadovaudamiesi įstaigos strateginiu planu.

**IV SKYRIUS**

**LAUKIAMI REZULTATAI**

Įgyvendinus uždavinius bus pasiekti rezultatai ։

* pagal galimybes diegiamos naujos technologijos, ugdymo procesas praturtintas STEAM veiklomis, vykdomas patirtinis ugdymas;
* patobulintas kasdienės ugdomosios veiklos planavimas, skaidresnė vaikų pasiekimų vertinimo sistema;
* ugdytinių šeimos įtrauktos į įstaigos vykdomų paslaugų kokybės vertinimą;
* atnaujinta dalis vidaus ir lauko ugdymo erdvių.

**V SKYRIUS**

**LĖŠŲ ŠALTINIAI**

Metinis planas bus įgyvendinamas panaudojant savivaldybės biudžeto ir mokimo lėšas.

Dalis plano priemonių bus finansuojama iš specialiųjų programų ir paramos lėšų.

**VI SKYRIUS**

**BAIGIAMOSIOS NUOSTATOS**

2022 metų veiklos plano įgyvendinimą koordinuos Lopšelio-darželio vadovai ir darbo grupių vadovai.

Už metinio veiklos plano vykdymą atsiskaitoma Lopšelio-darželio savivaldos institucijoms.

**\_\_\_\_\_\_\_\_\_\_\_\_\_\_\_\_\_\_\_\_\_\_**

PRITARTA

Kėdainių lopšelio-darželio „Aviliukas“

tarybos 2022 m. sausio 13 d. posėdžio

protokolo Nr. 1 nutarimu